Ma kom op seun (12) af wat eie lewe neem | Maroela Media
Nathan en Gerhard Helberg. Foto: Verskaf
'n Ma, bure en paramedici het vergeefs geveg om 'n tienerseun se lewe te red nadat die seun gepoog het om sy eie lewe te neem.
Die tragedie het hom Dinsdagmiddag by die ouerhuis van Nathan Helberg, 'n gr. 7-leerling aan die Laerskool PAM Brink in Springs aan die Oos-Rand, afgespeel.
"Nathan was nog die dag skool toe. Hy het by die huis gekom, sy ma gegroet en nog iets geëet. Hy is daarna na sy kamer waar hy gepoog het om sy eie lewe te neem," het Barend van Heerden, familievriend en woordvoerder van Nathan (12) se gebroke ouers, Eldie en Gerhard Helberg, Maandag aan Maroela Media gesê.
"Eldie het gehoor dit raak stil in sy kamer en het op hom afgekom." Van Heerden het versoek dat meer besonderhede oor die daad weerhou word om sy ouers verdere trauma oor hul oudste seun se dood te spaar.
Van Heerden het gesê Eldie het dadelik hulp ontbied. Sy en bure het begin noodhulp toepas tot paramedici daar opgedaag en by hulle oorgeneem het.
"Paramedici het hom vir nagenoeg 40 minute behandel. Hulle kon later 'n geringe pols voel. Nathan is daarna per ambulans na die Netcare N17-hospitaal geneem vanwaar 'n helikopter hom na die Unie-hospitaal in Alberton geneem het. Hy is daar in die hoësorgeenheid opgeneem en verder behandel."
Nathan se ouers en grootouers het vir 'n dag en 'n half lank om die uur by sy hospitaalbed gewaak voordat hy Woensdagaand omstreeks 00:00 dood verklaar is.
"Sy ouers en ons almal is platgeslaan. Sy ma wou nie sy bed verlaat het nie. Ons vermoed die poging spruit uit 'n voorval wat by die skool plaasgevind het. Daar is egter geen kwade gevoelens teenoor enigiemand by die skool nie en die Gautengse departement van onderwys het 'n ondersoek daaroor van stapel gestuur. Verder word leerders en onderwysers met berading bygestaan en is Nathan se ouers in gesprek met die skool," het Van Heerden gesê.
Nathan Helberg. Foto: Verskaf
Van Heerden het Nathan as 'n kranige en passievolle voorryrugbyspeler beskryf. Hoërskool Hugenote se tweede rugbyspan het Saterdag met swart bande om hul arms uitgedraf ter nagedagtenis aan Nathan.
"Hy was 'n regte yster en baie lief vir rugby en kon in enige posisie in 'n skrum speel. Hy was 'n saggeaarde seun met 'n goeie hart en het graag ander kinders en grootmense fluks met takies gehelp. Hy was baie besorg oor sy familie en het sy skoene as ouboet mooi volgestaan," het Van Heerden gesê."
Nathan se begrafnis word voorlopig vir 10:00 om Vrydag by die AGS Fontuinedal beplan. Hy laat sy ouers, grootouers, twee boeties en 'n sussie agter.
Van Heerden het namens die Helbergs hul dank betuig vir die gemeenskap se ondersteuning en bystand sedert die voorval. "Die gemeenskap se ondersteuning dra hulle. Weldoeners is besig om alles vir die begrafnis te reël en daarvoor te betaal. Daar is selfs 'n barmhartige samaritaan wat aangebied het om vir 'n private lykskouing te betaal sodat Nathan se liggaam oorhandig en begrawe kan word."
Hy verduidelik daar is 'n sloerstaking by die lykshuis in Germiston waar Nathan se liggaam tans is. "Lykskouings daar moet op byna 86 lyke gedoen word, wat twee tot drie weke lank kan neem om af te handel. Ons kan nie so lank wag om Nathan ter ruste te kan lê nie."
Dit is so verskriklik hartseer, so jong en mooi seun. Ai, ons kan net bid vir sy geliefdes en hulle in gebed opdra aan ons Hemelse Vader vir vertroosting….
Dankie Maroela dat julle kennis van die tragiese dood van hierdie seun geneem het. My hart gaan uit na sy ouers.